Yesu ku juruot pagi gicidho i Yerusalem | Kwo pa Yesu\nWIC MIR 10\nYesu ku juruot pagi gicidho i Yerusalem\nYESU UBEPENJO JUPONJI KINDE MA ORO PARE TIE 12\nYESU ULWONG’O YEHOVA NIA “VWA”\nSaa uromo ma Yosefu ku juruot pare, karacelo ku jurimbe man wat pare gibed gicidho i ie i Yerusalem ku bang’ oro pi nicitimo foc mi Kadhukuwijo, calku Cik pa Mungu. (Poi mi Cik 16:16) Niai i Nazareti niloro i Yerusalem utie wotho mi kilometre 120. Etie saa ma dhanu ceke beyikiri i ie, man ma ketho gibedo kud anyong’a. I saa maeno, Yesu dong’ utie ku oro 12, man ebekuro kud ava nindo maeno mi foc ma pire tek, man ninwang’u kaka mi bedo kendo ceng’ini kud hekalu.\nTimo Kadhukuwijo utie ngo foc mi nindo acel kende ni Yesu man ni juruot pagi. I ng’ei nindo mi foc mi Kadhukuwijo, jutimo foc mi kwen ma thobi mbe i ie, focne timo nindo abiro. (Marko 14:1) Saa mi Kadhukuwijo eno ubed uting’o nindo dupa. Niai i Nazareti, nicitimo nindo moko i Yerusalem, man niloko nidwogo i pacu, eno ceke timo yenga ma romo adek. Ento oro maeni, gibitimo nindo ma lee nikum lembe moko ma Yesu bitimo. Gibin ginyang’ ikum lembene kinde ma gibedwogo kud i Yerusalem.\nWOTHO MI MUTORO\nWotho mi citimo foc wang’ adek ku bang’ oro i Yerusalem, ubedo ni lembe ma mio mutoro ni dhanu ceke. (Poi mi Cik 16:15) I woth maeno, Yesu ubed uneno pambu, gudi, poga mi ng’ombe man ning’eyogi, bende ebed erombo ku dhanu m’uai kaka ma tung’ tung’ ma giworo Mungu. Ebino wotho ma lembe mi ie juwil ko ki ngo!\nKinde ma gibedwogo, Yosefu giku Maria gibino niparu nia Yesu utie ikind wedi man jurimo migi ma gibino niwotho i wang’gi. Re kinde ma gitundo ka m’ukwayu givut i ie pilembe uthieno mondo, ginwang’u embe. Pieno gicaku nisaye ikind dhanu ma giwotho kugi, ento ginwang’e ngo. Nyathin migi urwinyo! Yosefu giku Maria gidok kendo i Yerusalem nisaye.\nGisaye duu ginwang’e ngo. Kadok nindo mir arionde de ginwang’e ngo. Ento gibin ginwang’e nindo mir adege. Gineno Yesu ubedo ikind juponji mi Juyahudi. Ebewinjogi, ebepenjogi ku penji, man igi ubewang’ lii i kume pi ng’eyong’ec pare.\nMaria upenje kumae: “Woda, nedi itimo kumeni i bang’wa? Nen, waku wuru wayenyi ku can kwa.”​—Luka 2:48.\nE ezungogi nia ging’eyo ngo ka m’ukwayu ebed i ie. Epenjogi kumae: “Wuyenya nedi? Wung’eyo ngo nia akoabed i [ot] pa Vwa be?”​—Luka 2:49.\nCalu ma kawoni dong’ ginwang’e, ecoko woth kugi pi nidok i Nazareti man emedere niworo junyodo pare. Emedere nidongo man rieko pare de umedere ameda kumeca. Niai m’ejalawobi, enwang’u bero i wang’ Mungu man iwang’ dhanu bende. M’umbe jiji, Yesu uweko lapor maber niai m’enyathin, lapor mi dieng’ ikum lembe mi tipo man mi nyutho woro ni junyodo bende.\nYesu ku juruot pagi, gibed gicidho kakani ku bang’ oro, man ke pirang’o?\nKinde ma Yesu tie ku oro 12, lembang’o m’utimere ni Yosefu ku Maria saa ma gibedwogo kud i Yerusalem, man ginwang’u Yesu kani?\nLapor ma nenedi maber ma Yesu uweko ni aradu?